Abraham u t-tliet anġli U l-Mulej deher lil Abraham ħdejn il-ballut ta' Mamri; u hu kien fil-bieb tal-għarix fl-aqwa tas-sħana tal-jum. U rafa' għajnejh u ħares, u ra tlitt irġiel weqfin quddiemu; u malli rahom mar jiġri jilqagħhom mill-bieb tal-għarix u nxteħet wiċċu fl-art quddiemhom. U qal: "Sidi, jekk jien sibt ħniena f'għajnejk, tibqax għaddej minn quddiem il-qaddej tiegħek. Ħa nġib ftit ilma u aħslu riġlejkom, u strieħu taħt is-siġra, sakemm inġibilkom gidma ħobż, biex titrejqu, imbagħad tibqgħu sejrin - għax għalhekk għaddejtu għand il-qaddej tagħkom." U huma qalulu: "Tajjeb, agħmel kif għedt." U Abraham ħaffef lejn l-għarix, ħdejn Sara, u qalilha: "Fittex lesti tliet sigħan smid, agħġnu u agħmlu ftajjar." U Abraham mar jiġri ħdejn il-baqar u ħa għoġol tari u sabiħ, u tah lill-qaddej; u dan fittex ilestih. U ħa l-baqta u l-ħalib u l-għoġol li kien lesta, u qegħedhom quddiemhom. U hu baqa' bilwieqfa quddiemhom taħt is-siġra, u huma bdew jieklu. U staqsewh: "Fejn hi Sara, martek?" U hu weġibhom: "Hemm fl-għarix." U qallu: "Nerġa' niġi għandek bħal dan iż-żmien sena, u ara, Sara martek ikollha iben." U Sara kienet qiegħda tissamma' minn bieb l-għarix, u hu kien warajh. Abraham u Sara kienu xjuħ imdaħħla fiż-żmien, u kienet waqfitilha l-imxija tan-nisa. U Sara daħket f'qalbha u qalet: "Wara li dbilt u sidi diġà xjieħ sa jkolli l-pjaċir?" U l-Mulej qal lil Abraham: "Għala daħket Sara u qalet: 'Tgħid minnu li sa niled, meta jien xjaħt?' Hemm xi ħaġa iebsa żżejjed għall-Mulej? Bħal dan iż-żmien sena nerġa' niġi għandek, u Sara jkollha iben." U Sara ċaħdet u qalet: "Ma dħaktx." Għax beżgħet. U hu qalilha: "Le, dħakt żgur." U l-irġiel qamu minn hemm, u dawru wiċċhom lejn Sodoma; u Abraham mar magħhom biex iqabbadhom it-triq. U l-Mulej qal: "Se nibqa' naħbi x'se nagħmel minn Abraham? Għax Abraham għad ikun ġens kbir u qawwi, u bih jitbierku l-ġnus kollha tal-art. Jiena ħtartu sabiex iwissi lil uliedu u lil daru warajh biex iżommu fit-triq tal-Mulej u jagħmlu l-ħaqq u s-sewwa, u b'hekk il-Mulej iġib fuq Abraham kulma wiegħdu." U l-Mulej qal: "Hemm l-għajta qawwija ta' Sodoma u Gomorra u t-toqol kbir ta' dnubhom. U issa se ninżel u nara jekk għamlux għalkollox skont l-għajta tagħhom li waslet għandi. Jekk le, inkun naf." Dawk l-irġiel kisru minn hemm, u rħewlha lejn Sodoma; imma l-Mulej baqa' wieqaf quddiem Abraham. U Abraham resaq lejn il-Mulej u staqsieh: "U int se teqred it-tajjeb mal-ħażin? U jekk hemm ħamsin bniedem ġust f'nofs il-belt, jaqaw lil dawn se teqridhom u ma taħfirx lill-pajjiż minħabba l-ħamsin ġust li hemm f'nofsha? Ma jkun qatt li inti tagħmel ħaġa bħal din, li toqtol il-bniedem ġust mal-ħażin, u l-ġust u l-ħażin tmisshom l-istess xorti. Ma jkun qatt minnek, l-imħallef tal-art kollha, li ma tagħmilx ġustizzja." U l-Mulej wieġeb: "Jekk jiena nsib ħamsin bniedem ġust f'nofs il-belt, jien naħfirha lill-post kollu minħabba fihom." U wieġeb Abraham u qal: "Arani, jien issugrajt nitkellem mal-Mulej, għalkemm jien trab u rmied. U jekk hemm nieqsa ħamsa għall-ħamsin ġust, minħabba ħamsa u erbgħin se teqred il-belt kollha?" U wieġbu l-Mulej: "Ma neqridhiex jekk insib fiha ħamsa u erbgħin." Imma Abraham kompla jitkellem miegħu u jgħidlu: "U jekk issib hemm erbgħin?" U wieġbu: "Ma nagħmilx dan, minħabba l-erbgħin." U qallu: "La tagħdabx, Sidi, jekk nerġa' nitkellem: u jekk jinstabu tletin?" U hu wieġeb: "Ma nagħmilx dan, jekk insib hemm tletin." U raġa' qallu: "Ara kif nissogra nkellem lil Sidi: U jekk jinstabu hemm għoxrin?" U l-Mulej wieġeb: "Ma neqridhiex minħabba l-għoxrin." U wieġeb: "La tagħdabx, Sidi, jekk nerġa' nitkellem darba oħra biss: U jekk jinstabu hemm għaxra?" U hu qallu: "Ma neqridhiex minħabba l-għaxra." U malli l-Mulej temm jitkellem ma' Abraham, il-Mulej telaq, u Abraham raġa' lura lejn daru.